text: Skodborg: 42-årig mand blev dræbt
  04 januar 2011 kl. 18.01
  Syd- og Sønderjyllands Politi bekræfter her til aften, at den døde mand i Skodborg blev dræbt af slag fra et våben.
  Den dræbte er en 42-årig mand, der boede alene på et nedlagt landbrug på Gilbjergvej i nærheden af Skodborg.
  Manden blev i formiddag fundet af sin far, der alarmerede politiet.
  Politiets teknikere og retsmedicinere har hele eftermiddagen arbejdet på drabsstedet. Området omkring gården er blevet afsøgt med hunde.
  Politiets undersøgelser fortsætter i aften og i morgen på gerningsstedet. 
  Den dræbte mand vil i aften blive obduceret på Retsmedicinsk Institut i Odense.
  